b"\n_START_ARTICLE_\nPres\xc3\xb3 Mamertina\n_START_SECTION_\nHist\xc3\xb2ria\n_START_PARAGRAPH_\nSegons la tradici\xc3\xb3 aquesta pres\xc3\xb3 va ser excavada al segle\xc2\xa0vii aC als peus del tur\xc3\xb3 Capitol\xc3\xad en temps del rei Anc Marci amb la intenci\xc3\xb3 de fer una cisterna per recollir les aig\xc3\xbces d'una deu que hi havia all\xc3\xad._NEWLINE_Amb el rei Servi Tul\xc2\xb7li es va fer una ampliaci\xc3\xb3 per convertir-la en pres\xc3\xb3 i d'ell va adoptar el nom de Tullianum o, segons altres de la deu d'aigua, que en llat\xc3\xad arcaic es diu tullius._NEWLINE_L'empresonament a Roma va comen\xc3\xa7ar sent un c\xc3\xa0stig temporal anomenat nexum per a persones que no pagaven els seus deutes, segons consta a les Lleis de les dotze taules i tamb\xc3\xa9 era el lloc d'espera mentre s'executava una sent\xc3\xa8ncia, per\xc3\xb2 de vegades es feia un ab\xc3\xbas allargant aquest temps sense motius i quan aix\xc3\xb2 passava era molt durament criticat._NEWLINE_En temps de l'emperador Tiberi es va fer una nova ampliaci\xc3\xb3._NEWLINE__NEWLINE_A l'edat mitjana va ser anomenada carcer Mamertina, sembla que per la proximitat d'un temple dedicat a Mart, ja que Mamers era un antic nom d'aquest d\xc3\xa9u._NEWLINE_Es tractava d'un edifici de dos nivells de profunditat i segons l'historiador Sal\xc2\xb7lusti era un lloc insalubre, l'interior del qual feia repulsi\xc3\xb3.\n_START_SECTION_\nEstudis arqueol\xc3\xb2gics\n_START_PARAGRAPH_\nLa sala superior \xc3\xa9s de forma trapezo\xc3\xafdal i va ser constru\xc3\xafda amb blocs de tuf que daten del segle\xc2\xa0ii aC. Una escala duia al pis inferior fet amb blocs de peperino Tenia forma circular i el sostre en forma de c\xc3\xbapula truncada, probablement pels fonaments de la bas\xc3\xadlica P\xc3\xb2rcia, constru\xc3\xafda en la seva proximitat l'any 184._NEWLINE_Es van trobar unes inscripcions amb el nom dels c\xc3\xb2nsols C. Vibius Rufinus i M. Cocceius Nerva  que semblen indicar que van afegir una fa\xc3\xa7ana de marbre a la pres\xc3\xb3 cap a l'any 22 dC._NEWLINE_Durant aquest estudi no s'ha pogut demostrar la relaci\xc3\xb3 per antiguitat amb el rei Sevi Tul\xc2\xb7li."